b'\n_START_ARTICLE_\nMayer Amschel Rothschild\n_START_SECTION_\n\xc5\xbdivljenje\n_START_PARAGRAPH_\nMayer Amschel Rothschild je bil rojen v Frankfurtu na Majni kot eden izmed osmih otrok Amschla Mosesa Rothschilda in njegove \xc5\xbeene Sch\xc3\xb6nche Rothschild. Odra\xc5\xa1\xc4\x8dal je v frankfurtskem getu, imenovanem Judengasse (ulica judov). Njegov o\xc4\x8de se je ukvarjal s trgovino na drobno in menjavo deviz. Bil je tudi osebni dobavitelj kovancev za hessenskega princa. O\xc4\x8de je Mayera poslal v mesto F\xc3\xbcrth, kjer je \xc5\xa1tudiral teologijo, vendar je med \xc5\xa1tudijem pokazal zanimanje za arheologijo in numizmatiko, kar mu je omogo\xc4\x8dilo vzpostavitev zvez in poznanstev. Po vrnitvi iz F\xc3\xbcrtha je najprej nadaljeval o\xc4\x8detove posle, vendar pri tem ni preve\xc4\x8d uspe\xc5\xa1en. Kmalu se je za nekaj \xc4\x8dasa preselil v Hamburg, kjer je za\xc4\x8del delati kot vajenec v banki Jakoba Wolfa Oppenheimerja in si kmalu pridobil njegovo zaupanje, kar mu je z leti prineslo izku\xc5\xa1nje v finan\xc4\x8dnem svetu in ponujeno partnerstvo v banki. \xc4\x8cutil je potrebo, da bi sam ustanovil banko in se s tem dvignil nad povpre\xc4\x8dje uspe\xc5\xa1nih ljudi, zato se je leta 1763 vrnil v Frankfurt._NEWLINE_Obse\xc5\xbeno znanje mu je prineslo sloves dobrega trgovca, s tem pa je pridobival vedno nove stranke. S\xc4\x8dasoma si je pridobil zaupanje in vse ve\xc4\x8dje \xc5\xa1tevilo strank iz vi\xc5\xa1jih slojev, kar mu je prina\xc5\xa1alo tudi ve\xc4\x8dje prihodke. Njegovo znanje o numizmatiki mu je omogo\xc4\x8dilo sodelovanje z de\xc5\xbeelnim grofom Viljemom IX. Tako je pri\xc5\xa1el kot Jud prvi\xc4\x8d do ve\xc4\x8djega kapitala, ki ga je lahko obra\xc4\x8dal._NEWLINE_Svoje posle je Rothschild zelo raz\xc5\xa1iril pred francosko revolucijo in med njo, ko je urejal vse denarne transakcije iz Velike Britanije za pla\xc4\x8dilo hessenskih najemni\xc5\xa1kih vojakov. V za\xc4\x8detku 19. stoletja je Mayer Amschel Rothschild utrdil svoj polo\xc5\xbeaj kot glavni mednarodni bankir za Viljema IX. in za\xc4\x8del izdajati lastna mednarodna posojila, z izposojenim kapitalom pri Viljemu. Leta 1806 je Napoleon zaradi Viljemove podpore Prusiji zasedel Hessen. Viljem je pobegnil v v Schleswig-Holstein. Pred tem je Rothschildu naro\xc4\x8dil, naj skrije njegovo bogastvo in mu dovolil, da obra\xc4\x8da in posoja denar brez pla\xc4\x8dila obresti. Medvojne razmere so mu \xc5\xa1le zelo na roko, saj je bogatel od uvoza blaga v tujino (v Anglijo), ter s tem kr\xc5\xa1il Napoleonovo kontintalno blokado, kar je bilo zelo tvegano.\n_START_SECTION_\nDinastija Rothschild\n_START_PARAGRAPH_\nMayer Amschel Rothschild je najbolj znan po tem, da je svojih 5 sinov poslal v razli\xc4\x8dne evropske prestolnice ter s tem omogo\xc4\x8dil poslovanje svoje dru\xc5\xbeine po vsej Evropi. Njegovi sinovi so bili: Amschel Mayer von Rothschild ml., Salomon Mayer von Rothschild, Nathan Mayer Rothschild, Carl Mayer von Rothschild, James Mayer de Rothschild, ki so razvili uspe\xc5\xa1na podjetja v petih evropskih prestolnicah: Frankfurtu (Amschel Mayer ml.), na Dunaju (Salomon Mayer), v Londonu (Nathan Mayer), Parizu (James Mayer) in Neaplju (Carl Mayer)._NEWLINE_Vse se je za\xc4\x8delo s tretjim sinom Nathanom, ki je bil poslan v London z 20 000 funti za\xc4\x8detnega kapitala in brez znanja angle\xc5\xa1\xc4\x8dine. Ob pomo\xc4\x8di o\xc4\x8deta in bratov je izva\xc5\xbeal tekstil. Kasneje se je preusmeril v finan\xc4\x8dne vode. Leta 1804 je dobil britansko dr\xc5\xbeavljanstvo, ter leta 1811 v londonskem Cityu ustanovil banko N M Rothschild & Sons, ki je kmalu postala ena izmed najmo\xc4\x8dnej\xc5\xa1ih finan\xc4\x8dnih institucij v Evropi. Najmlaj\xc5\xa1i sin Jacob je bil leta 1811 poslan v Pariz, z namenom, da raz\xc5\xa1iri dru\xc5\xbeinske posle po vsej Evropi. To jim je omogo\xc4\x8dilo financiranje Welingtonove vojske na Portugalskem, zaradi tega so pridobili veliko zlata v imenu britanske vlade._NEWLINE_Mayer Amschel Rothschild je umrl 19. septembra 1812 v Frankfurtu. V oporoki ob svoji smrti leta 1812 je zapisal, da morajo vsi klju\xc4\x8dni polo\xc5\xbeaji v rodbini \xc5\xa1e naprej ostati v rokah \xc4\x8dlanov dru\xc5\xbeine, obenem pa lahko pri poslih sodelujejo zgolj mo\xc5\xa1ki \xc4\x8dlani. Na ta na\xc4\x8din je \xc5\xbeelel zagotoviti, da denar ne bi pre\xc5\xa1el v rodbine, ki bi se pri\xc5\xbeenile k hi\xc5\xa1i. Kljub temu pa je bilo vendarle poskrbljeno tudi za \xc5\xbeensko potomstvo: vse \xc4\x8dlanice Rothschildov in njihovi mo\xc5\xbeje so dobili dolo\xc4\x8den odstotek od obresti na dobi\xc4\x8dek._NEWLINE_Leta 1817 posthumno je dobil plemi\xc5\xa1ki naslov od avstrijskega cesarja Franca.'